Κλαυδία (μητέρα του Κωνστάντιου Α΄)

Η Κλαυδία Κρισπίνα, λατιν.: Claudia ήταν η φερόμενη μητέρα του Ρωμαίου Κωνστάντιου Α΄ Χλωρού Αυτοκράτορα της Δύσης, σύμφωνα με αρχαίες πηγές. Αυτές οι πηγές υποστηρίζουν ότι ήταν συγγενής των Ρωμαίων Αυτοκρατόρων Κλαύδιου Β΄ Γοτθικού και Κουιντίλλου, έναν ισχυρισμό που οι σύγχρονοι ιστορικοί τείνουν να βλέπουν με καχυποψία. Το όνομά της αναφέρεται από την πηγή Ιστορία των Αυγούστων.

 Επιβεβαίωση 
Η Historia Augusta, μία αρχαία αλλά διαβόητα αναξιόπιστη πηγή, αναφέρει ότι ο πατέρας του Κωνστάντιου Α΄ ήταν ένας ευγενής ονόματι Φλάβιος Ευτρόπιος και μητέρα του η Κλαυδία, η οποία ήταν κόρη του Κρίσπου, αδελφού των Αυτοκρατόρων Κλαύδιου Γοτθικού και Κουιντίλλου.  Ο ιστορικός Ζωναράς προχωρά ακόμη παραπέρα, γράφοντας ότι η μητέρα του Κωνστάντιου Α΄ ήταν στην πραγματικότητα κόρη του ίδιου του Κλαύδιου Γοτθικού.  Ο Ευτρόπιος δεν ήταν σίγουρος αν ήταν κόρη, ή αδελφή του Κλαύδιου Γοτθικού.  

 Ανάλυση 
Οι σύγχρονοι ιστορικοί έχουν υποθέσει ότι αυτές οι συνδέσεις με τον Κλαύδιο Γοτθικό και τον αδελφό του Κουιντίλλο επινοήθηκαν από τον γιο του Κωνστάντιου Α΄, τον Κωνσταντίνο Α΄ τον Μεγάλο, για να σφυρηλατήσει μία πιο αναγνωρισμένη καταγωγή για τον εαυτό του κατά τη διάρκεια τής βασιλείας του, καθώς και για να αποστασιοποιήσει τη μνήμη τού πατέρα του από εκείνη τού θετού πατέρα του, Μαξιμιανού Αυτοκράτορα της Δύσης (καθώς και της υπόλοιπης Τετραρχίας).  Ο Κλαύδιος Γοτθικός ήταν ένας πολύ αγαπητός Αυτοκράτορας, που δεν είχε δολοφονηθεί, ούτε σκοτωθεί σε μάχη, αλλά απεβίωσε από φυσικό θάνατο, ήταν ειδωλολάτρης, αλλά δεν είχε διώξει τους Χριστιανούς,  και επειδή υπήρχε ο μύθος ότι ήταν ο νόθος γιος του Γορδιανού Β',  καθώς και οι ισχυρισμοί ότι είχε συγγένεια με έναν ακόμη Αυτοκράτορα, τον Πρόβο, ήταν μία καλή επιλογή για δυναστικούς σκοπούς.  Ήταν επίσης βολικό, επειδή η βασιλεία του Κλαύδιου Γοτθικού ήταν σύντομη, και η μεγαλύτερη αξίωσή του για φήμη ήταν η στρατιωτική του νίκη κοντά στη Ναϊσσό, κοντά στο σημείο όπου υποτίθεται ότι γεννήθηκε ο Κωνσταντίνος Α΄. Το να δοθεί στον αδελφό του Κλαύδιου το όνομα Κρίσπος, ίσως ήταν επίσης ένας τρόπος, για να προσπαθήσει να εξηγήσει το όνομα του μεγαλύτερου γιου του Κωνσταντίνου Α΄. 

Ο Τίμοθι Ντ. Μπαρνς υπέθεσε ότι αντί για Κλαυδία, η μητέρα του Αυτοκράτορα μπορεί να ονομαζόταν «Ιουλία Κωνσταντία» ή κάτι παρόμοιο.  Ο Βερν Λ. και η Μπόνι Μπούλοφ έχουν προτείνει ότι ο Κωνστάντιος Α΄ Χλωρός μπορεί να γεννήθηκε από τους γονείς του από σχέση «παλλακείας» (concubinatus), αντί από γάμο (conubium), εξηγώντας έτσι γιατί ο ίδιος ο Κωνστάντιος Α΄ Χλωρός πήρε τον γιο του Κωνσταντίνο Α΄ από την πιθανή παλλακίδα του Ελένη (αν και ορισμένοι ιστορικοί πιστεύουν ότι ήταν σε νόμιμο 1ο γάμο) ως πλήρη κληρονόμο του. 

 Υστεροφημία 
Φανταστικό ή όχι, ο Κωνσταντίνος Α΄ φαίνεται να ήθελε να συνδεθεί με τον Κλαύδιο Γοτθικό, και έργα που τον εξυμνούσαν γράφτηκαν στο πλαίσιο αυτό.  Ονόμασε επίσης έναν από τους γιους του Φλάβιο Κλαύδιο Κωνσταντίνο Β΄, και οι δύο άλλοι γιοι του που έγιναν Αυτοκράτορες (Κωνστάντιος Β΄ και Κώνστας) τόνισαν επίσης τη σύνδεσή τους με τον υποτιθέμενο πρόγονό τους.  Η κίνηση του Κωνσταντίνου Α΄ να επινοήσει φανταστική καταγωγή, μπορεί επίσης να αντιγράφηκε από τον κουνιάδο του και αντίπαλο Λικίνιο, Αυτοκράτορα της Δύσης, ο οποίος άρχισε να κυκλοφορεί γραπτά ότι καταγόταν από τον Αυτοκράτορα Φίλιππο τον Άραβα. 

 Πιθανές απεικονίσεις της
Η γυναίκα που στέκεται πίσω από τον Κωνσταντίνο Α΄ και δείχνει τον μεγαλύτερο γιο του Κρίσπο στην καμέα του Κωνσταντίνου (Gemma Constantiana) έχει θεωρηθεί από αρκετούς ιστορικούς ως απεικόνιση της γιαγιάς του Κωνσταντίνου Α΄, Κλαυδίας.  Η Annie Nicolette Zadoks-Josephus Jitta κατέληξε σε αυτό το συμπέρασμα τη δεύτερη φορά που ανέλυσε την καμέα,  και ο GMA Richter συμφώνησε μαζί της.  Η Jitta το υποστήριξε αυτό, επειδή η γυναίκα που απεικονίζεται φοράει ένα τυπικό κάλυμμα κεφαλής των Κλαυδίων  και δείχνει τον Κρίσπο, προσπαθώντας έτσι να επιστήσει την προσοχή στη σύνδεση με τον υποτιθέμενο πατέρα της, που ονομαζόταν επίσης Κρίσπος, και μέσω του Γοτθικού.  Ο Martin Henig πίστευε επίσης ότι η κυρία αντιπροσώπευε την Κλαυδία. 

 Δείτε επίσης 
 Λίστα Ρωμαίων γυναικών
 γένος των Κλαυδίων

 Σημειώσεις 

 Αναφορές 

Κατηγορία:Δυναστεία του Κωνσταντίνου